Source: http://curia.europa.eu/juris/document/document.jsf?text=&docid=221769&pageIndex=0&doclang=MT&mode=req&dir=&occ=first&part=1&cid=1204986
Timestamp: 2020-02-20 04:18:16+00:00
Document Index: 960813

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ']

19 ta’ Diċembru 2019 (*)
“Trade mark tal-Unjoni Ewropea – Proċedimenti ta’ revoka – Trade mark verbali tal-Unjoni Ewropea Vita – Deċiżjoni meħuda wara l-annullament mill-Qorti Ġenerali tad-deċiżjoni preċedenti – Artikolu 65(6) tar-Regolament (KE) Nru 207/2009 (li sar l-Artikolu 72(6) tar-Regolament (UE) 2017/1001) – Awtorità ta’ res judicata”
Fil-Kawża T‑690/18,
Sony Interactive Entertainment Europe Ltd, stabbilita f’Londra (ir-Renju Unit), irrappreżentata minn S. Malynicz, QC,
il-parti l-oħra fil-proċedimenti quddiem il-Bord tal-Appell tal-EUIPO kienet
Vieta Audio, SA, stabbilita f’Barcelona (Spanja),
li għandha bħala suġġett rikors ippreżentat kontra d-deċiżjoni tar-Raba’ Bord tal-Appell tal-EUIPO tal‑10 ta’ Settembru 2018 (Każ R 695/2018‑4), dwar proċedimenti ta’ revoka bejn Vieta Audio u Sony Interactive Entertainment Europe,
komposta minn A. M. Collins (Relatur), President tal-Awla, M. Kancheva u G. De Baere, Imħallfin,
Reġistratur: R. Ūkelytė, amministrattriċi,
wara li rat ir-rikors ippreżentat fir-Reġistru tal-Qorti Ġenerali fit‑22 ta’ Novembru 2018,
wara li rat ir-risposta ppreżentata fir-Reġistru tal-Qorti Ġenerali fit‑12 ta’ April 2019,
wara s-seduta tal‑10 ta’ Ottubru 2019,
1 Fis‑6 ta’ Lulju 2001, Vitakraft-Werke Wührmann & Sohn GmbH & Co. KG ippreżentat applikazzjoni għal reġistrazzjoni ta’ trade mark tal-Unjoni Ewropea lill-Uffiċċju tal-Proprjetà Intellettwali tal-Unjoni Ewropea (EUIPO), skont ir-Regolament tal-Kunsill (KE) Nru 40/94 tal‑20 ta’ Diċembru 1993 dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146), kif emendat [issostitwit bir-Regolament tal-Kunsill (KE) Nru 207/2009 tas‑26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1), kif emendat, issostitwit huwa stess bir-Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017, dwar it-trademark tal-Unjoni Ewropea (ĠU 2017, L 154, p. 1)).
2 It-trade mark li għaliha saret l-applikazzjoni għal reġistrazzjoni hija s-sinjal verbali Vita.
3 Il-prodotti li għalihom saret l-applikazzjoni għal reġistrazzjoni jaqgħu, b’mod partikolari, fil-klassi 9 fis-sens tal-Ftehim ta’ Nice dwar il-klassifikazzjoni internazzjonali ta’ prodotti u servizzi għall-finijiet tar-reġistrazzjoni ta’ trade marks, tal‑15 ta’ Ġunju 1957, kif rivedut u emendat, u jikkorrispondu għad-deskrizzjoni segwenti: “Mezzi għall-ħżin tad-data bi programmi rreġistrati, softwer informatiku; mezzi għall-ħżin ta’ awdjo u/jew ta’ stampi (mhux tal-karta), b’mod partikolari tejps u kasetts manjetiċi, tejps tal-awdjo, diski kumpatti tal-awdjo, kasetts DAT (tejps diġitali tal-awdjo), diski tal-vidjo, tejps tal-vidjo, pellikoli esposti, litografiji”.
4 L-applikazzjoni għal trade mark ġiet ippubblikata fil-Bulettin tat-trade marks Komunitarji Nru 56/2002, tal‑15 ta’ Lulju 2002.
5 It-trade mark li għaliha saret l-applikazzjoni ġiet irreġistrata fis‑27 ta’ Settembru 2005 bin-numru 2290385.
6 Permezz ta’ faks tat‑28 ta’ Marzu 2011, Forrester Ketley Ltd informat lill-EUIPO li, fis‑16 ta’ Marzu 2011, Vitakraft-Werke Wührmann & Sohn kienet ittrasferixxiet id-drittijiet tagħha fuq it-trade mark verbali tal-Unjoni Ewropea Vita sa fejn hija kienet tkopri l-prodotti msemmija fil-punt 3 iktar ’il fuq. Forrester Ketley hija kumpannija ta’ servizzi li, b’mod partikolari, kienet tirrappreżenta lil Sony Computer Entertainment Europe Ltd, predeċessur tar-rikorrenti, Sony Interactive Entertainment Europe Ltd, għal dak li jikkonċerna l-kwistjonijiet tad-dritt tat-trade marks quddiem l-EUIPO.
7 It-trade mark verbali tal-Unjoni Ewropea Vita, kif kienet is-suġġett ta’ dan it-trasferiment parzjali, ġiet irreġistrata bin-numru 9993361.
8 Permezz ta’ faks tat‑28 ta’ Settembru 2011, Forrester Ketley informat lill-EUIPO li, fil‑15 ta’ Settembru 2011, hija kienet ittrasferixxiet it-trade mark ikkontestata lil Sony Computer Entertainment Europe.
9 Fl‑14 ta’ Ottubru 2011, il-parti l-oħra fil-proċedimenti quddiem l-EUIPO, Vieta Audio, SA, ressqet, skont l-Artikolu 51(1)(a) tar-Regolament Nru 207/2009 (li sar l-Artikolu 58(1)(a) tar-Regolament 2017/1001), talba għar-revoka tat-trade mark ikkontestata għall-prodotti kollha koperti minnha. F’din it-talba, hija sostniet li t-trade mark ikkontestata ma kinitx is-suġġett ta’ użu ġenwin fl-Unjoni Ewropea matul il-perijodu rilevanti ta’ ħames snin, li kien jestendi mill‑14 ta’ Ottubru 2006 sat‑13 ta’ Ottubru 2011, u li ma kienx hemm raġunijiet validi għan-nuqqas ta’ użu.
10 Bi tweġiba għat-talba għar-revoka tat-trade mark ikkontestata, fl‑4 ta’ Mejju 2012, Sony Computer Entertainment Europe sostniet li t-trade mark ikkontestata kienet is-suġġett ta’ użu ġenwin fl-Unjoni matul il-perijodu rilevanti għall-prodotti kkonċernati. Hija ppreċiżat li kienet użat din it-trade mark għall-console tal-logħob diġitali portabbli, bl-isem PlayStation Vita, kif ukoll għal-logħob u għall-aċċessorji relatati magħha. Hija ppreċiżat li l-isem ta’ din il-console l-ġdida kien tħabbar uffiċjalment f’Ġunju 2011 u kien sussegwentement is-suġġett ta’ kampanja ta’ promozzjoni wiesgħa sa Ottubru 2011. Hija kienet wettqet it-tnedija Ewropea uffiċjali tal-console PlayStation Vita matul il-konferenza Gamescom li nżammet f’Köln (il-Ġermanja) f’Awwissu 2011, u din il-console kienet tqiegħdet fis-suq tal-Unjoni fit‑22 ta’ Frar 2012.
11 Insostenn tal-allegazzjonijiet tagħha, Sony Computer Entertainment Europe ppreżentat dikjarazzjoni bil-miktub, tal‑4 ta’ Mejju 2012, magħmula minn wieħed mid-diretturi tagħha, li magħha kienu annessi l-elementi li ġejjin:
– stqarrija għall-istampa tas‑7 ta’ Ġunju 2011 li tħabbar l-isem tal-console tal-logħob diġitali portabbli l-ġdida tagħha, jiġifieri PlayStation Vita;
– ritratt tal-iskrin, tas‑7 ta’ Ġunju 2011, tas-sit internet “www.pcmag.com”, li jirreferi għal dan l-avviż;
– kopja ta’ fuljett promozzjonali li kien tqassam lill-viżitaturi u lill-ġurnalisti waqt il-konferenza Gamescom u li kien fih, b’mod partikolari, informazzjoni dwar il-console PlayStation Vita kif ukoll dwar il-logħob diġitali intiż li jintuża fuqha;
– kopja tal-paġna ta’ quddiem ta’ dan il-fuljett, li fuqha tidher il-console PlayStation Vita;
– diskette li fiha l-vidjos promozzjonali għall-console PlayStation Vita li kienu ntwerew waqt il-konferenza Gamescom;
– diversi artikli tal-istampa relatati mal-console PlayStation Vita kif ukoll mal-logħob intiż li jintuża fuqha, ippubblikati fuq is-sit internet uffiċjali PlayStation fir-Renju Unit u ddatati mis‑7 ta’ Ġunju sat‑22 ta’ Settembru 2011;
– ritratt tal-iskrin ta’ vidjo mqiegħed online fuq is-sit għall-hosting ta’ vidjos YouTube;
– stqarrija għall-istampa tat‑28 ta’ Frar 2012 dwar il-bejgħ dinji tal-console PlayStation Vita;
– ritratti tal-iskrin, tal‑2012, tas-sit internet uffiċjali PlayStation fir-Renju Unit, dwar l-aċċessorji – fosthom kards tal-memorja – u apparat periferali għall-console PlayStation Vita.
12 Fit‑2 ta’ Jannar 2013, Sony Computer Entertainment Europe wieġbet għal osservazzjonijiet ippreżentati mill-parti l-oħra fil-proċedimenti quddiem l-EUIPO fil‑31 ta’ Lulju 2012 u pproduċiet il-provi addizzjonali li ġejjin sabiex turi l-użu ġenwin tat-trade mark ikkontestata għall-prodotti kollha kkonċernati:
– ritratti tal-iskrin, tat‑12 ta’ Diċembru 2012, tas-sit internet uffiċjali PlayStation fir-Renju Unit, li jippreċiżaw il-karatteristiċi tekniċi u l-ispeċifikazzjonijiet tal-console PlayStation Vita;
– ritratti tal-iskrin, tat‑12 ta’ Diċembru 2012, tas-sit internet uffiċjali PlayStation fir-Renju Unit, li jinkludu informazzjoni dwar aġġornament tas-softwer tas-sistema tal-console PlayStation Vita;
– ritratti tal-iskrin, tat‑2 ta’ Jannar 2013, tas-sit internet Wikipedia, dwar il-kumpannija parent tagħha u Naughty Dog, Inc., kumpannija Amerikana ta’ żvilupp ta’ logħob diġitali kkontrollata kompletament minn din il-kumpannija parent;
– ritratti tal-iskrin, tat‑12 ta’ Diċembru 2012, tas-sit internet uffiċjali PlayStation fir-Renju Unit, li jagħtu eżempji ta’ offerti ta’ prodotti miġbura flimkien li jinkludu consoles PlayStation Vita, logħob, aċċessorji u prodotti oħra.
13 F’osservazzjonijiet addizzjonali tal‑24 ta’ April 2013, Sony Computer Entertainment Europe żiedet li, fil‑25 ta’ Ottubru 2007, hija kienet nediet fis-suq tal-Unjoni, taħt l-isem Aqua Vita, logħba diġitali interattiva li tikkonsisti f’akkwarju virtwali. Hija ppreċiżat li din il-logħba diġitali kienet disponibbli għall-bejgħ minn din l-aħħar data fil-ħwienet online tagħha preżenti fis-suq tal-Unjoni u indikat d-dħul mill-bejgħ li kien sar mill-bejgħ tal-imsemmija logħba, għal kull sena mit-tnedija tagħha sal‑2013. Hija annettiet mal-osservazzjonijiet tagħha, minn naħa, ritratti tal-iskrin, tal‑24 ta’ April 2013, tas-sit internet uffiċjali PlayStation fi Spanja, fil-Ġermanja u fir-Renju Unit, li juru li din il-logħba kienet disponibbli fil-ħwienet online tagħha, u, min-naħa l-oħra, kopji ta’ varji artikli li jirrigwardaw l-imsemmija logħba.
14 Permezz ta’ deċiżjoni tat‑30 ta’ Ġunju 2014, id-Diviżjoni tal-Kanċellazzjoni ddikjarat ir-revoka tat-trade mark ikkontestata għall-prodotti kollha li għalihom hija kienet ġiet irreġistrata, b’effett mid-data tat-talba għal revoka.
15 Fit‑28 ta’ Awwissu 2014, Sony Computer Entertainment Europe ippreżentat appell quddiem l-EUIPO, skont l-Artikoli 58 sa 64 tar-Regolament Nru 207/2009 (li saru l-Artikoli 66 sa 71 tar-Regolament 2017/1001), kontra d-deċiżjoni tad-Diviżjoni tal-Kanċellazzjoni.
16 Fid‑29 ta’ Ottubru 2014, Sony Computer Entertainment Europe ippreżentat in-nota li tesponi l-aggravji tal-appell, billi inkludiet provi addizzjonali, fosthom ritratti ta’ kaxxi tal-logħob diġitali li fuqhom kien jidher, minbarra l-isem tal-logħba diġitali kkonċernata, is-sinjal PSVita (li hija verżjoni mqassra għal PlayStation Vita).
17 Permezz ta’ deċiżjoni tat‑12 ta’ Novembru 2015 (Każ R 2232/2014‑5) (iktar ’il quddiem id-“deċiżjoni preċedenti”), il-Ħames Bord tal-Appell tal-EUIPO kkonferma d-deċiżjoni tad-Diviżjoni tal-Kanċellazzjoni u ċaħad l-appell.
18 Fl-ewwel lok, il-Ħames Bord tal-Appell, wara li fakkar il-prinċipji applikabbli (punti 19 sa 24 tad-deċiżjoni preċedenti), eżamina l-kwistjoni tal-perijodu tal-użu ġenwin tat-trade mark ikkontestata (punti 25 sa 38 tad-deċiżjoni preċedenti). Qabelxejn, huwa indika li l-perijodu rilevanti kien jestendi mill‑14 ta’ Ottubru 2006 sat‑13 ta’ Ottubru 2011. Sussegwentement, huwa qies li l-ewwel użu konkret tat-trade mark ikkontestata fl-Unjoni kien seħħ waqt il-konferenza Gamescom li nżammet f’Köln bejn is‑17 u l‑21 ta’ Awwissu 2011 u li matulha kien tqassam materjal promozzjonali (fil-forma, b’mod partikolari, ta’ fuljetti u ta’ CD-ROM), iżda li kien biss fit‑22 ta’ Frar 2012, jiġifieri barra mill-perijodu rilevanti, li l-console PlayStation Vita kienet ġiet ikkummerċjalizzata, b’mod partikolari, fis-suq tal-Unjoni. Huwa qies li użu ta’ erba’ xhur matul il-perijodu rilevanti (jiġifieri mis‑7 ta’ Ġunju sat‑13 ta’ Ottubru 2011) seta’ jikkostitwixxi użu f’termini ta’ tul, dment li l-kundizzjonijiet l-oħra kollha jiġu ssodisfatti. Fl-aħħar nett, huwa osserva li, madankollu, ebda prova konkreta ma kienet turi li, waqt il-konferenza Gamescom, materjal promozzjonali kien tqassam lill-parteċipanti.
19 Fit-tieni lok, il-Ħames Bord tal-Appell eżamina l-kwistjoni tal-post tal-użu (punti 39 sa 42 tad-deċiżjoni preċedenti). B’mod partikolari, huwa qies li, jekk ġie stabbilit li l-materjal pubbliċitarju kien tqassam matul il-konferenza Gamescom f’Köln, użu tat-terminu “vita” kien seħħ b’mod ċar fl-Unjoni. Minn dan huwa kkonkluda li użu tat-terminu “vita” kien seħħ fl-Unjoni matul il-perijodu rilevanti.
20 Fit-tielet lok, il-Ħames Bord tal-Appell eżamina l-kwistjoni tan-natura u tal-importanza tal-użu (punti 43 sa 52 tad-deċiżjoni preċedenti). Wara li rrimarka li l-parti l-kbira tal-provi prodotti minn Sony Computer Entertainment Europe u li jaqgħu taħt il-perijodu rilevanti kienet tikkorrispondi għal materjal promozzjonali u ta’ reklamar, huwa evalwa sa fejn l-użu ta’ trade mark f’reklami seta’ jikkostitwixxi użu ġenwin. F’dan ir-rigward, huwa ppreċiża b’mod partikolari li r-reklamar magħmul qabel il-kummerċjalizzazzjoni effettiva tal-prodotti u tas-servizzi kien ġeneralment assimilat ma’ użu ġenwin peress li kien intiż sabiex tinħoloq niċċa fis-suq għalihom. Huwa kkonstata li, f’dan il-każ, “l-aspettattivi maħluqa fid-dinja kollha dwar it-tnedija tal-console PlayStation [kienu] iġġeneraw saħħa kummerċjali reali waqt it-tħabbir tal-isem ta’ [din] il-console tal-logħob diġitali” (punt 49 tad-deċiżjoni preċedenti), qabel ma kkonkluda li “il-fatt li l-provi tal-użu prodotti minn [Sony Computer Entertainment Europe kienu juru] reklami u preparazzjonijiet fid-dawl tat-tqegħid fis-suq tal-console il-ġdida [kien jissodisfa] l-kundizzjonijiet tal-użu ġenwin” (punt 50 tad-deċiżjoni preċedenti). Fl-aħħar nett, huwa kkonstata, fil-punt 52 tad-deċiżjoni preċedenti, li mill-provi prodotti minn Sony Computer Entertainment Europe kien jirriżulta li t-tnedija tal-console PlayStation Vita kienet ippreparata sewwa u ppjanata bir-reqqa u li din tal-aħħar kienet tħabbret bħala console tal-logħob portabbli ġdida li għaliha kien ġie żviluppat logħob speċifiku ġdid.
21 Fir-raba’ lok, il-Ħames Bord tal-Appell eżamina jekk it-trade mark ikkontestata kinitx is-suġġett ta’ użu ġenwin fir-rigward tal-prodotti kkonċernati (punti 53 sa 69 tad-deċiżjoni preċedenti).
22 F’dan ir-rigward, qabelxejn, il-Ħames Bord tal-Appell indika li kienet is-seba’ edizzjoni tal-Klassifikazzjoni ta’ Nice li kienet fis-seħħ fil-mument tal-preżentata tat-trade mark oriġinali, fl‑2001, u li konsegwentement kienet dik li kellha tittieħed inkunsiderazzjoni. Issa, skont il-Ħames Bord tal-Appell, dak iż-żmien, il-“consoles tal-logħob” kienu diġà kklassifikati fil-kategorija ta’ “logħob awtomatiku, minbarra dawk imħaddma bil-muniti u dawk intiżi li jintużaw biss b’riċevitur tat-televiżjoni” jew f’dik ta’ “logħob”, li t-tnejn li huma jaqgħu fil-klassi 28, u għaldaqstant ma kinux ikklassifikati bħala “mezzi għall-ħżin tad-data” inklużi fil-klassi 9 jew bħala “softwer informatiku” (punt 53 tad-deċiżjoni preċedenti). Huwa żied li, għalkemm kien veru li l-“apparati ta’ divertiment intiżi li jintużaw biss b’riċevitur tat-televiżjoni” kienu jaqgħu taħt il-klassi 9, dawn il-prodotti kienu madankollu differenti minn dawk li għalihom it-trade mark ikkontestata kienet ġiet irreġistrata (punt 54 tad-deċiżjoni preċedenti).
23 Sussegwentement, il-Ħames Bord tal-Appell ikkonstata li Sony Computer Entertainment Europe kienet ipproduċiet provi li juru li l-kampanji pubbliċitarji mwettqa qabel it-tnedija tal-console PlayStation Vita kellhom l-għan li jippromwovu din il-console kif ukoll il-logħob ġdid intiż li jintuża fuqha, iżda li ma kien hemm ebda riferiment għal “mezzi għall-ħżin tad-data” jew għal “softwer informatiku” (punti 55 u 56 tad-deċiżjoni preċedenti). Huwa qies li kien importanti li jiġi ddeterminat jekk “il-prodotti użati [kellhomx] jinftiehmu fis-sens letterali tal-prodotti elenkati (b’mod partikolari, il-mezzi għall-ħżin tad-data u softwer informatiku)” (punt 58 tad-deċiżjoni preċedenti), qabel ma jiġi rrilevat li l-“mezzi għall-ħżin tad-data bi programmi rreġistrati” kienu apparati li l-funzjoni tagħhom kienet li jaħżnu d-data, bħal “kards tal-memorja, USB sticks, CD-ROMs, hard disks, eċċ”, u li, anki jekk il-consoles tal-logħob setgħu jaħżnu d-data, din ma kinitx il-funzjoni prinċipali tagħhom (punt 59 tad-deċiżjoni preċedenti).
24 Il-Ħames Bord tal-Appell iddeduċa minn dak li ntqal iktar ’il fuq li d-Diviżjoni tal-Kanċellazzjoni kienet ikkonkludiet ġustament li l-provi kollha prodotti minn Sony Computer Entertainment Europe kif ukoll id-dikjarazzjoni ta’ wieħed mid-diretturi tagħha tal‑4 ta’ Mejju 2012 kienu juru użu għall-prodotti li jaqgħu fil-klassi 28, u mhux għall-prodotti koperti mit-trade mark ikkontestata (punt 60 tad-deċiżjoni preċedenti).
25 Għal dak li jirrigwarda l-logħba diġitali Aqua Vita, il-Ħames Bord tal-Appell irrileva b’mod partikolari li ċ-ċifri ta’ bejgħ prodotti minn Sony Computer Entertainment Europe ma kinux ikkorroborati minn ebda fattura jew element ieħor, li, barra minn hekk, dawn iċ-ċifri ma kinux juru użu importanti ta’ dan il-logħob fid-dawl tas-suq rilevanti, jiġifieri l-Unjoni kollha, u li l-fatt li l-imsemmija logħba kienet disponibbli fi ħwienet online fis-suq tal-Unjoni ma kienx biżżejjed sabiex jiġi stabbilit l-użu tat-trade mark ikkontestata (punti 66 u 68 tad-deċiżjoni preċedenti).
26 Fil‑21 ta’ Jannar 2016, Sony Computer Entertainment Europe ressqet rikors quddiem il-Qorti Ġenerali kontra d-deċiżjoni preċedenti, irreġistrat bin-numru tal-Kawża T‑35/16, billi invokat motiv wieħed, ibbażat fuq ksur tal-Artikolu 51(1)(a) tar-Regolament Nru 207/2009.
27 Permezz ta’ sentenza tat‑12 ta’ Diċembru 2017, Sony Computer Entertainment Europe vs EUIPO – Vieta Audio (Vita) (T‑35/16, mhux ippubblikata, EU:T:2017:886), il-Qorti Ġenerali annullat id-deċiżjoni preċedenti, kollha kemm hi, abbażi ta’ motiv ta’ ordni pubbliku, imqajjem ex officio, jiġifieri l-insuffiċjenza ta’ motivazzjoni. B’mod partikolari, fil-punt 43 ta’ din is-sentenza, il-Qorti Ġenerali ddeċidiet li d-deċiżjoni preċedenti ma kinitx tippermetti li jiġu ddeterminati b’ċarezza suffiċjenti r-raġunijiet li għalihom il-Ħames Bord tal-Appell kien qies li Sony Computer Entertainment Europe ma kinitx uriet l-użu ġenwin tat-trade mark ikkontestata għal ċerti kategoriji tal-prodotti kkonċernati.
28 Wara s-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Presidju tal-Bordijiet tal-Appell bagħat lura l-appell quddiem ir-Raba’ Bord tal-Appell, bir-referenza R 695/2018‑4.
29 Permezz ta’ deċiżjoni tal‑10 ta’ Settembru 2018 (iktar ’il quddiem id-“deċiżjoni kkontestata”), ir-Raba’ Bord tal-Appell ċaħad l-appell. Huwa eżamina u evalwa mill-ġdid jekk il-provi prodotti minn Sony Computer Entertainment Europe jippermettux li jiġi kkonfermat l-użu ġenwin tat-trade mark ikkontestata. Madankollu, hija osservat, ripetutament, li, fis-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Qorti Ġenerali kienet ikkonfermat ċerti konklużjonijiet tal-Ħames Bord tal-Appell.
30 Fl-ewwel lok, ir-Raba’ Bord tal-Appell qies, fil-punt 25 tad-deċiżjoni kkontestata, li l-Qorti Ġenerali, fis-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), kienet ikkonfermat id-deċiżjoni preċedenti għal dak li jirrigwarda l-konklużjonijiet tal-Ħames Bord tal-Appell dwar it-tul, il-post u n-natura tal-użu.
31 Fit-tieni lok, għal dak li jirrigwarda l-“mezzi għall-ħżin tad-data bi programmi rreġistrati”, ir-Raba’ Bord tal-Appell qies, fil-punt 41 tad-deċiżjoni kkontestata, li, permezz tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Qorti Ġenerali kienet ikkonfermat u għamlet definittivi l-konklużjonijiet tal-Ħames Bord tal-Appell, fil-punti 59 u 60 tad-deċiżjoni preċedenti, fir-rigward tar-raġunijiet li għalihom il-provi dwar il-console PlayStation Vita ma kinux juru użu ġenwin tat-trade mark ikkontestata għal dawn il-prodotti.
32 Fit-tielet lok, għal dak li jirrigwarda l-“mezzi għall-ħżin ta’ awdjo u/jew ta’ stampi (mhux tal-karta)”, ir-Raba’ Bord tal-Appell qies, fil-punti 55 u 56 tad-deċiżjoni kkontestata, li l-kards tal-memorja huma koperti wkoll minn din id-definizzjoni, iżda li l-provi prodotti lanqas ma setgħu juru l-użu ġenwin għal dawn il-prodotti. Għall-finijiet ta’ kompletezza, huwa żied, fil-punt 57 tad-deċiżjoni kkontestata, li, sa fejn ir-rikorrenti kienet issostni li l-console PlayStation Vita kienet tifforma parti wkoll minn din il-kategorija ta’ prodotti, ir-raġunament żviluppat fil-punt 59 tad-deċiżjoni preċedenti dwar il-“mezzi għall-ħżin tad-data bi programmi rreġistrati” seta’ jiġi applikat b’analoġija, filwaqt li jinżamm f’moħħ dak li jkun li l-funzjoni prinċipali ta’ dawn il-consoles ma hijiex li jiġu maħżuna fajls tal-awdjo u stampi. Skont ir-Raba’ Bord tal-Appell, dan ir-raġunament kien ġie kkonfermat mill-Qorti Ġenerali fil-punt 50 tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886).
33 Fir-raba’ lok, għal dak li jirrigwarda l-provi dwar il-logħba diġitali Aqua Vita, ir-Raba’ Bord tal-Appell qies, fil-punt 59 tad-deċiżjoni kkontestata, li, fil-punt 54 tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Qorti Ġenerali kienet ikkonkludiet li l-Ħames Bord tal-Appell kien espona b’mod suffiċjenti fid-dritt, fil-punti 61 sa 69 tad-deċiżjoni preċedenti, ir-raġunijiet li għalihom hija kienet qieset li l-provi relatati mal-logħba diġitali Aqua Vita ma kinux jippermettu li jiġi stabbilit użu ġenwin tat-trade mark ikkontestata.
34 Ir-rikorrenti titlob li l-Qorti Ġenerali jogħġobha:
35 L-EUIPO jitlob li l-Qorti Ġenerali jogħġobha:
36 Insostenn tar-rikors tagħha, ir-rikorrenti tqajjem żewġ motivi, ibbażati, l-ewwel wieħed, fuq ksur tal-Artikolu 65(6) tar-Regolament Nru 207/2009 (li sar l-Artikolu 72(6) tar-Regolament 2017/1001) u tal-obbligu ta’ motivazzjoni u, it-tieni wieħed, fuq ksur tal-Artikolu 51(1)(a) tar-Regolament Nru 207/2009.
37 Skont ir-rikorrenti, ir-Raba’ Bord tal-Appell kiser l-Artikolu 65(6) tar-Regolament Nru 207/2009 sa fejn ma ħax il-miżuri neċessarji sabiex jikkonforma ruħu mas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886). Billi aġixxa b’dan il-mod, huwa naqas mill-obbligu ta’ motivazzjoni tiegħu.
38 Ir-rikorrenti ssostni li r-Raba’ Bord tal-Appell qies b’mod żbaljat, fil-punti 41, 57 u 59 tad-deċiżjoni kkontestata, li l-Qorti Ġenerali kienet ikkonfermat uħud mill-konklużjonijiet tal-Ħames Bord tal-Appell. Hija ssostni li, fis-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Qorti Ġenerali kkonkludiet biss li d-deċiżjoni preċedenti kienet ivvizzjata b’nuqqas ta’ motivazzjoni u li għalhekk kellha tiġi annullata fl-intier tagħha. Għall-kuntrarju, il-Qorti Ġenerali ma eżaminatx il-motivi invokati quddiemha minn Sony Computer Entertainment Europe u, għaldaqstant, ma kkonfermatx il-fondatezza tal-motivazzjoni ta’ xi argument tal-partijiet.
39 Konsegwentement, ir-Raba’ Bord tal-Appell żbalja meta naqas milli jeżamina l-argumenti tar-rikorrenti fir-rigward tal-kwistjoni dwar jekk il-provi li hija kienet ippreżentat dwar il-console PlayStation Vita setgħux juru l-użu ġenwin tat-trade mark ikkontestata għall-kategorija ta’ “mezzi għall-ħżin tad-data bi programmi rreġistrati” u dik ta’ “mezzi għall-ħżin ta’ awdjo u/jew ta’ stampi (mhux tal-karta)”.
40 Għal dak li jirrigwarda l-kategorija ta’ “mezzi għall-ħżin ta’ awdjo u/jew ta’ stampi (mhux tal-karta)”, ir-rikorrenti ssostni li r-Raba’ Bord tal-Appell żbalja meta qies li l-Qorti Ġenerali kienet ikkonfermat il-konklużjoni li tgħid li l-console PlayStation Vita kienet tappartjeni għal din il-kategorija ta’ prodotti biss jekk il-funzjoni prinċipali tagħha kienet il-ħżin ta’ fajls tal-awdjo u ta’ stampi. Skont ir-rikorrenti, il-Qorti Ġenerali llimitat ruħha li tiddikjara, f’dan ir-rigward, li d-deċiżjoni preċedenti kienet esponiet b’mod suffiċjenti fid-dritt il-motivi li jippermettu li din tinftiehem.
41 Għal dak li jirrigwarda s-“softwer informatiku”, ir-rikorrenti tosserva li r-Raba’ Bord tal-Appell żbalja meta qies li l-Qorti Ġenerali kienet ikkonfermat id-deċiżjoni preċedenti fir-rigward tal-evalwazzjoni tal-provi dwar il-logħba diġitali Aqua Vita. Skont ir-rikorrenti, il-Qorti Ġenerali fakkret biss li r-raġunament tal-Ħames Bord tal-Appell f’dan ir-rigward kien ċar biżżejjed.
42 L-EUIPO jsostni li l-Qorti Ġenerali annullat id-deċiżjoni preċedenti għar-raġuni li l-Ħames Bord tal-Appell kien kiser l-obbligu ta’ motivazzjoni tiegħu għal dak li jirrigwarda l-elementi tar-raġunament li kienu essenzjali sabiex isostnu l-konklużjoni finali tad-deċiżjoni preċedenti. L-elementi tar-raġunament identifikati mill-Qorti Ġenerali bħala li huma vvizzjati b’nuqqas ta’ motivazzjoni ma jinkludux dawk relatati mal-użu tal-PlayStation Vita bħala “mezz għall-ħżin tad-data bi programmi rreġistrati” u bħala “mezz għall-ħżin ta’ awdjo u/jew ta’ stampi (mhux tal-karta)”. Kif ikkonstata r-Raba’ Bord tal-Appell fil-punti 41 u 59 tad-deċiżjoni kkontestata (ara l-punt 31 iktar ’il fuq), il-konklużjonijiet tal-Ħames Bord tal-Appell saru għalhekk definittivi f’dan ir-rigward. Għal dak li jirrigwarda l-konstatazzjoni fil-punt 57 tad-deċiżjoni kkontestata (ara l-punt 32 iktar ’il fuq), l-EUIPO jżid li dan huwa raġunament “għal finijiet ta’ kompletezza”, li miegħu huwa jaqbel.
43 Sussidjarjament, l-EUIPO jsostni li, fil-każ li l-Qorti Ġenerali tqis li l-konklużjonijiet tal-Ħames Bord tal-Appell ma kinux saru definittivi, id-deċiżjoni kkontestata xorta waħda ma hijiex ivvizzjata b’nuqqas ta’ motivazzjoni peress li huwa evidenti li l-pożizzjoni tar-Raba’ Bord tal-Appell fuq il-punti inkwistjoni hija identika għal dik tal-Ħames Bord tal-Appell fuq dawn l-istess punti fid-deċiżjoni preċedenti.
44 Qabelxejn, għandu jitfakkar li, peress li s-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), ma ġietx appellata, hija saret definittiva.
45 Sussegwentement, għandu jitfakkar li, skont il-ġurisprudenza, sentenza ta’ annullament topera ex tunc u għalhekk ikollha l-effett li telimina b’mod retroattiv l-att annullat mill-ordinament ġuridiku (ara s-sentenza tal‑25 ta’ Marzu 2009, Kaul vs UASI – Bayer (ARCOL), T‑402/07, EU:T:2009:85, punt 21 u l-ġurisprudenza ċċitata). Mill-istess ġurisprudenza jirriżulta li, sabiex tikkonforma ruħha mas-sentenza ta’ annullament u sabiex din tingħata eżekuzzjoni sħiħa, l-istituzzjoni li tkun l-awtur tal-att annullat għandha tosserva mhux biss id-dispożittiv tas-sentenza, iżda wkoll il-motivi li wasslu għal tali sentenza u li jikkostitwixxu l-bażi meħtieġa tagħha, fis-sens li huma indispensabbli sabiex tiġi ddeterminata t-tifsira eżatta ta’ dak li ġie deċiż fid-dispożittiv. Fil-fatt, huma dawn il-motivi li, minn naħa, jidentifikaw id-dispożizzjoni eżatta meqjusa bħala illegali u, min-naħa l-oħra, juru r-raġunijiet eżatti tal-illegalità kkonstatata fid-dispożittiv u li l-istituzzjoni kkonċernata għandha tieħu inkunsiderazzjoni meta tissostitwixxi l-att annullat (sentenzi tal‑25 ta’ Marzu 2009, ARCOL, T‑402/07, EU:T:2009:85, punt 22, u tat‑13 ta’ April 2011, Safariland vs UASI – DEF-TEC Defense Technology (FIRST DEFENSE AEROSOL PEPPER PROJECTOR), T‑262/09, EU:T:2011:171, punt 41).
46 Għandu jiġi rrilevat ukoll li, permezz tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886, punti 43 sa 59 u l-ġurisprudenza ċċitata), il-Qorti Ġenerali annullat id-deċiżjoni preċedenti abbażi ta’ motiv ta’ ordni pubbliku, imqajjem ex officio, jiġifieri l-insuffiċjenza ta’ motivazzjoni.
47 F’dan ir-rigward, għandu jitfakkar, minn naħa, li skont l-ewwel sentenza tal-Artikolu 75 tar-Regolament Nru 207/2009 (li sar l-ewwel sentenza tal-Artikolu 94(1) tar-Regolament 2017/1001), id-deċiżjonijiet tal-EUIPO għandhom ikunu motivati. L-obbligu ta’ motivazzjoni, hekk stabbilit, għandu l-istess portata bħal dak stabbilit fl-Artikolu 296 TFUE. Skont il-ġurisprudenza, il-motivazzjoni meħtieġa mill-Artikolu 296 TFUE għandha turi b’mod ċar u mhux ekwivoku r-raġunament tal-awtur tal-att b’tali mod li l-persuni kkonċernati jkunu jistgħu jsiru jafu l-ġustifikazzjonijiet tal-miżura meħuda u l-qorti kompetenti tkun tista’ teżerċita l-istħarriġ tagħha. Ma huwiex neċessarju li l-motivazzjoni tispeċifika l-punti kollha ta’ fatt u ta’ liġi li huma rilevanti, sa fejn il-kwistjoni dwar jekk il-motivazzjoni ta’ att tissodisfax ir-rekwiżiti tal-Artikolu 296 TFUE għandha tiġi evalwata fid-dawl mhux biss tal-formulazzjoni tiegħu, iżda wkoll tal-kuntest tiegħu, kif ukoll tar-regoli ġuridiċi kollha li jirregolaw il-qasam ikkonċernat (ara, f’dan is-sens, is-sentenza tal‑21 ta’ Ottubru 2004, KWS Saat vs UASI, C‑447/02 P, EU:C:2004:649, punti 63 sa 65).
48 Għandu jitfakkar, min-naħa l-oħra, li l-obbligu ta’ motivazzjoni jikkostitwixxi formalità essenzjali li għandha tiġi distinta mill-kwistjoni tal-fondatezza tal-motivazzjoni, li taqa’ taħt il-legalità sostantiva tal-att kontenzjuż. Fil-fatt, il-motivazzjoni ta’ deċiżjoni tikkonsisti fl-espressjoni formali tal-motivi li fuqhom tkun ibbażata din id-deċiżjoni. Jekk dawn il-motivi jkunu vvizzjati bi żbalji, dawn jivvizzjaw il-legalità sostantiva tad-deċiżjoni, iżda mhux il-motivazzjoni tagħha, li tista’ tkun suffiċjenti għalkemm tesprimi motivi żbaljati (ara s-sentenza tat‑22 ta’ Settembru 2016, Pensa Pharma vs EUIPO, C‑442/15 P, mhux ippubblikata, EU:C:2016:720, punt 35 u l-ġurisprudenza ċċitata).
49 In-nuqqas ta’ motivazzjoni kkonstatat mill-Qorti Ġenerali fis-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), kien jikkonċerna tliet aspetti tad-deċiżjoni preċedenti. Fl-ewwel lok, il-Ħames Bord tal-Appell ma spjegax għalfejn ir-riproduzzjonijiet tal-kards tal-memorja li jkollhom is-sinjal PSVita ma setgħux jistabbilixxu użu ġenwin tat-trade mark ikkontestata għall-“mezzi għall-ħżin tad-data bi programmi rreġistrati” (sentenza tat‑12 ta’ Diċembru 2017, Vita, T‑35/16, mhux ippubblikata, EU:T:2017:886, punt 51). Fit-tieni lok, huwa ma kienx ippreċiża, b’mod suffiċjentement ċar u mhux ekwivoku, għal liema raġunijiet huwa qies li ma kienx intwera użu ġenwin tat-trade mark ikkontestata għall-“mezzi għall-ħżin ta’ awdjo u/jew ta’ stampi (mhux tal-karta), b’mod partikolari tejps u kasetts manjetiċi, tejps tal-awdjo, diski kumpatti tal-awdjo, kasetts DAT (tejps diġitali tal-awdjo), diski tal-vidjo, tejps tal-vidjo, pellikoli esposti, litografiji” (sentenza tat‑12 ta’ Diċembru 2017, Vita, T‑35/16, mhux ippubblikata, EU:T:2017:886, punt 53). Fit-tielet lok, huwa ma kienx spjega għalfejn huwa ma kienx ħa inkunsiderazzjoni l-provi li jistabbilixxu l-preżenza tas-sinjal PSVita fuq il-logħob diġitali intiż li jintuża fuq il-console PlayStation Vita (sentenza tat‑12 ta’ Diċembru 2017, Vita, T‑35/16, mhux ippubblikata, EU:T:2017:886, punt 55).
50 Fil-kuntest tal-eżami ta’ dan il-motiv ta’ ordni pubbliku, il-Qorti Ġenerali osservat ukoll li l-Ħames Bord tal-Appell kien espona b’mod suffiċjenti fid-dritt ir-raġunijiet li għalihom huwa qies li l-provi dwar il-console PlayStation Vita ma setgħux juru użu ġenwin tat-trade mark ikkontestata għall-“mezzi għall-ħżin tad-data bi programmi rreġistrati” (sentenza tat‑12 ta’ Diċembru 2017, Vita, T‑35/16, mhux ippubblikata, EU:T:2017:886, punt 50). L-istess japplika għal dak li jirrigwarda l-motivi li għalihom il-Ħames Bord tal-Appell kien qies li l-provi relatati mal-logħba diġitali Aqua Vita ma kinux jippermettu li jiġi stabbilit użu ġenwin tat-trade mark ikkontestata għas-“softwer informatiku” (sentenza tat‑12 ta’ Diċembru 2017, Vita, T‑35/16, mhux ippubblikata, EU:T:2017:886, punt 54).
51 Għandu jiġi rrilevat li, fil-punti 50 u 54 tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), il-Qorti Ġenerali kkonstatat biss li l-Ħames Bord tal-Appell kien esprima, b’mod suffiċjenti fid-dritt, il-motivi li fuqhom kien ibbaża d-deċiżjoni preċedenti. Min-naħa l-oħra, minn din is-sentenza jirriżulta b’mod ċar li l-Qorti Ġenerali ma eżaminatx l-argumenti ta’ Sony Computer Entertainment Europe mqajma fil-kuntest tal-uniku motiv tagħha, ibbażat fuq il-fatt li l-Ħames Bord tal-Appell kiser l-Artikolu 51(1)(a) tar-Regolament Nru 207/2009 u li, għaldaqstant, il-Qorti Ġenerali ma ddeċidietx fuq il-legalità sostantiva tad-deċiżjoni preċedenti. Minn dan isegwi li l-awtorità ta’ res judicata tikkonċerna biss il-motivazzjoni, bħala formalità essenzjali, tad-deċiżjoni preċedenti, u mhux il-legalità sostantiva.
52 Barra minn hekk, għandu jiġi rrilevat li l-awtorità ta’ res judicata testendi biss għall-motivi ta’ sentenza li jikkostitwixxu s-sostenn neċessarju tad-dispożittiv tagħha u li huma, minħabba dan il-fatt, indissoċjabbli minnu (ara s-sentenza tal‑25 ta’ Lulju 2018, Société des produits Nestlé et vs Mondelez UK Holdings Services, C‑84/17 P, C‑85/17 P u C‑95/17 P, EU:C:2018:596, punt 52 u l-ġurisprudenza ċċitata). Konsegwentement, l-elementi tad-deċiżjoni preċedenti li l-Qorti Ġenerali kienet osservat li kienu motivati b’mod korrett ma jistgħux jitqiesu li kisbu l-awtorità ta’ res judicata (ara, f’dan is-sens u b’analoġija, is-sentenza tal‑25 ta’ Lulju 2018, Société des produits Nestlé et vs Mondelez UK Holdings Services, C‑84/17 P, C‑85/17 P u C‑95/17 P, EU:C:2018:596, punt 53). F’dan il-każ, ir-Raba’ Bord tal-Appell ma setax għalhekk ikun marbut minn dawn l-elementi tad-deċiżjoni preċedenti u ma setax jikkonfermahom fid-deċiżjoni kkontestata.
53 Għaldaqstant, ir-Raba’ Bord tal-Appell wettaq żball meta qies, fil-punti 41 u 59 tad-deċiżjoni kkontestata, li l-konklużjonijiet tal-Ħames Bord tal-Appell dwar il-console PlayStation Vita u l-logħba diġitali Aqua Vita kienu saru definittivi b’konsegwenza tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), u, fil-punt 57 tad-deċiżjoni kkontestata, li l-Qorti Ġenerali kienet ikkonfermat il-konstatazzjoni tal-Ħames Bord tal-Appell li l-console PlayStation Vita ma kinitx tifforma parti mill-kategorija ta’ “mezzi għall-ħżin ta’ awdjo u/jew ta’ stampi (mhux tal-karta)” peress li l-funzjoni prinċipali tagħha ma kinitx il-ħżin ta’ fajls tal-awdjo u ta’ stampi.
54 Wara l-annullament tad-deċiżjoni preċedenti minħabba nuqqas ta’ motivazzjoni u sabiex jikkonforma mal-obbligu tiegħu, li jirriżulta mill-Artikolu 65(6) tar-Regolament Nru 207/2009, li jieħu l-miżuri neċessarji għall-eżekuzzjoni tas-sentenza tat‑12 ta’ Diċembru 2017, Vita (T‑35/16, mhux ippubblikata, EU:T:2017:886), ir-Raba’ Bord tal-Appell kien għaldaqstant obbligat jiddeċiedi mill-ġdid fuq il-kwistjonijiet kollha rilevanti għall-applikazzjoni tal-Artikolu 51(1)(a) tar-Regolament Nru 207/2009.
55 Fl-aħħar nett, minn dak li ntqal iktar ’il fuq jirriżulta li l-argument imqajjem sussidjarjament mill-EUIPO, li jgħid li d-deċiżjoni kkontestata ma hijiex ivvizzjata b’nuqqas ta’ motivazzjoni peress li huwa evidenti li l-pożizzjoni tar-Raba’ Bord tal-Appell fuq il-punti inkwistjoni hija identika għal dik tal-Ħames Bord tal-Appell fuq dawn l-istess punti fid-deċiżjoni preċedenti, lanqas ma jista’ jintlaqa’. Fil-fatt, ma jirriżultax mid-deċiżjoni kkontestata (ara l-punti 29 sa 33 iktar ’il fuq) li l-pożizzjoni tar-Raba’ Bord tal-Appell fuq il-punti inkwistjoni hija identika għal dik tal-Ħames Bord tal-Appell fuq dawn l-istess punti fid-deċiżjoni preċedenti. Fid-deċiżjoni kkontestata, ir-Raba’ Bord tal-Appell ikkonstata b’mod żbaljat li l-Qorti Ġenerali kienet ikkonfermat ċerti konklużjonijiet tal-Ħames Bord tal-Appell. Għaldaqstant, huwa qies li kien marbut b’dawn il-konklużjonijiet, mingħajr madankollu ma eżamina u ħa pożizzjoni fuq l-argumenti rilevanti tal-partijiet. Barra minn hekk, kif diġà ġie osservat fil-punt 52 iktar ’il fuq, ir-Raba’ Bord tal-Appell ma setax ikun marbut bil-konklużjonijiet tal-Ħames Bord tal-Appell u ma setax jikkonfermahom fid-deċiżjoni kkontestata.
56 Peress li r-Raba’ Bord tal-Appell naqas milli jwettaq l-obbligu li jiddeċiedi mill-ġdid fir-rigward tal-kwistjonijiet kollha rilevanti, għandu jintlaqa’ l-ewwel motiv f’dan ir-rigward u għandha tiġi annullata d-deċiżjoni kkontestata kollha kemm hi, mingħajr ma jkun hemm bżonn li tingħata deċiżjoni fuq l-ilmenti u l-motiv l-ieħor.
57 Skont l-Artikolu 134(1) tar-Regoli tal-Proċedura tal-Qorti Ġenerali, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li l-EUIPO tilef, hemm lok li huwa jiġi kkundannat ibati l-ispejjeż, kif mitlub mir-rikorrenti.
1) Id-deċiżjoni tar-Raba’ Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) tal‑10 ta’ Settembru 2018 (Każ R 695/2018‑4), dwar proċedimenti ta’ revoka bejn Vieta Audio, SA u Sony Computer Entertainment Europe Ltd, hija annullata.
2) L-EUIPO għandu jbati, minbarra l-ispejjeż tiegħu stess, dawk sostnuti minn Sony Computer Entertainment Europe.
Mogħtija f’qorti bil-miftuħ fil-Lussemburgu, fid‑19 ta’ Diċembru 2019.